Tramp Respublikaçılar partiyasının ehtimali namizədidir
Milyarder Donald Tramp İndiana ştatında qəti qələbə əldə edib, Kruz və Keysiç isə seçki kampaniyasını dayandırıb
Milyarder daşınmaz əmlak maqnatı Donald Tramp İndiana ştatında qəti qələbəsi ilə Respublikaçılar partiyasından nominasiyanı özünə təmin etmiş olur. Tramp kampaniyasına son qoymuş Ted Kruz üzərində asanlıqla qələbə çalıb. Donald Tramp respublikaçı namizədlərin praymerilərdə ağır mübarizə apardığı vaxt İndianada Ted Kruz üzərində qəti qələbə çaldıqdan sonra partiyadan prezidentliyə nominasiya olmaq üçün əsas namizəd hesab edilir. Donald Tramp: “Bunu izləmək, bunları müşahidə etmək çox gözəldir. Biz Amerikanı yenidən möhtəşəm ölkə edəcəyik, Amerikanı bir daha möhtəşəm edəcəyik.” Tramp çıxışında diqqəri demokrat opponenti Hillari Klintona və Respublikaçılar partiyasında birlik məsələsinə yönəltdi. Trampın qələbəsi Texas senatoru Ted Kruzun prezidentlik uğrunda mübarizəsinə son qoydu. Kruz seçki kampaniyasını dayandırmaq haqda qərarı İndianapolisdə tərəfdarları qarşısında elan etdi. “Biz kampaniyaya verə biləcəyimiz hər şeyi verdik, amma seçicilər başqa yol seçdi. Və beləlikdə də ürək ağrısı ilə, lakin ölkənin gələcəciyinə nikbin baxışla kampaniyanı dayandırırıq.” Demokrat partiyasından yarışlarda Berni Sanders İndianada irəli gedən Hillari Klinton üzərində qələbə çalıb. Berni Sanders: “Milyonlarla insan ayağa qalxıb, müqavimət göstərir və hökumətin bir qrup milyarderi deyil, bizim hamımızı təmsil etməsini tələb edir.” Lakin qələbəyə baxmayaraq, Sandersin Klintonun Demokrat partiyasından nominasiya almaq üçün irəliləməsinin qarşısını alması mümkün deyil. Rəy sorğularına əsasən, Klinton Trampla qarşılaşmaq üçün daha münasib namizəd hesab edilir. Lakin təhlilçi Con Fortiyer deyir ki, Trampın gözlənilməz xarakteri nəzərə alınsa, seçkilər namizədlər arasında çox kiçik fərqlə gərgin keçə bilər. Con Fortiyer: “Lakin Donald Trampla bir şəxsiyyət kimi rəqabət aparmaq çətindir və o bunu partiyada göstərdi. Əgər seçkilərdə fərq az olsa, bu onun istifadə edə biləcəyi güclü tərəfidir.” Tramp və Klintonun qarşıdan gələn həftələr diqqəti daha çox bir-birinə yönəldəcəyi gözlənilir.